CELEX: C2006/294/124
Language: da
Date: 2006-12-02 00:00:00
Title: Sag T-281/06: Sag anlagt den 6. oktober 2006 — Kongeriget Spanien mod Kommissionen

2.12.2006   
            
            
               DA
            
            
               Den Europæiske Unions Tidende
            
            
               C 294/62
            
         Sag anlagt den 6. oktober 2006 — Kongeriget Spanien mod Kommissionen
   (Sag T-281/06)
   (2006/C 294/124)
   Processprog: spansk
   Parter
   
      Sagsøger: Kongeriget Spanien (ved M. Muñoz Pérez)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning 2006/554/EF af 27. juli 2006 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen (meddelt under nummer K(2006) 3331), annulleres for så vidt angår de i nærværende sag omhandlede udgifter.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved den anfægtede beslutning udelukkede Kommissionen EF-finansiering af visse udgifter, som Kongeriget Spanien har afholdt i forbindelse med udligningsstøtte til bananproducenter.
   Kommissionen har foretaget en korrektion for den påståede eksistens af mangler i kvalitetskontrollen og i fastsættelsen af de mængder bananer, som markedsføres.
   Den sagsøgende stat har gjort følgende gældende mod Kommissionen:
   
               —
            
            
               Kommissionen har tilsidesat artikel 2 og 3 i forordning (EØF nr. 729/70 af 21. april 1970 og artikel 2 i forordning (EF) nr. 1258/1999. Det anføres i denne forbindelse, at de spanske myndigheder foretog en korrekt anvendelse af de bestemmelser i forordning (EØF) nr. 1858/93, der var gældende for de produktionsår, som den foreliggende økonomiske korrektion henviser til, idet myndighederne ikke kunne kræve, at producenterne fremlagde salgsfakturaer for bananer, og idet myndighederne ved beregningen af støtten tog hensyn til et administrativt dokument, DUA, dokument vedrørende salg af bananer. Desuden har Kommissionen ikke modsagt det af de spanske myndigheder anførte, for så vidt som den mængde bananer, som modtog støtte, rent faktisk blev solgt, hvis der tages hensyn til den overskydende vægt, som er indeholdt i indpakningen, samt andre afgørende faktorer.
               Med hensyn til kvalitetskontrollen har den sagsøgende stat gjort gældende, at den kvalitetskontrol, som blev udført under Kommissionens kontrolbesøg i overensstemmelse med artikel 7 og afsnit II.B. i bilag I til forordning (EF) nr. 2257/94, var i overensstemmelse med den kontrol, som de sagkyndige ved Consejería de Agricultura de la Comunidad Autónoma de Canarias udførte over for producenternes organisationer for at efterprøve rigtigheden af deres kontrol, idet det grundlæggende formål hermed ikke er at sikre, at de solgte bananer opfylder de relevante kvalitetskrav.
            
         
               —
            
            
               Kommissionen har tilsidesat proportionalitetsprincippet ved at begrænse sig til at fastsætte en procentuel korrektion, som udelukkende er baseret på tilstedeværelsen af en meget lav grad af risiko i realiteten, snarere end at pålægge en finansiel korrektion, som er tilpasset det teoretiske tab, som EUGFL har lidt.